《再过衡山县》
清代·毛国翰

衡山小郭对风汀，客子扁舟复此经。岳顶断云归海徼，天边残照落郊坰。

苍茫野色横江暝，萧瑟秋声隔树听。垂老欲寻王十八，芙蓉何处采曾青。

作者简介：（1772—1846）湖南长沙人，字大宗，号青垣。嘉庆诸生。善强记，能背诵《佩文韵府》。肆力于诗，多凄苦之音。后被湖广总督裕泰招致幕府。有《麋园诗钞》、《天显纪事》、《青湘楼传奇》。